**Høringsnotat**

|  |
| --- |
| **Kontor/afdeling**  Center for energiadministration  **Dato**  10. december 2019  **J nr.** 2019-96889  /sbr |

**Høringsnotat vedrørende bekendtgørelse om gebyr for ydelser efter lov om CO2-kvoter**

Energistyrelsen har den 25. november 2019 sendt udkast til bekendtgørelse om gebyr for ydelser efter lov om CO2-kvoter i høring hos de i bilag 1 nævnte høringsparter. Udkast til bekendtgørelse har også været offentliggjort på Høringsportalen.

Høringsfristen udløb den 9. december 2019.

Der er modtaget i alt 4 høringssvar.

**Asfaltindustrien** finder som ved indførelsen af den nuværende gebyrmodel i 2015, at gebyrsatsen grundlæggende ikke er fastsat retfærdigt i forhold til de forskellige kategorier. Forskellen i gebyret bør i højere grad afspejle forskellen i størrelsen af udledningen.

Asfaltvirksomhederne ligger alle i den laveste udledningskategori, og de finder det således ikke rimeligt, at andre kan udlede mere end 20 gange mere CO2, men kun skal betale 3 gange så meget i gebyr.

*Energistyrelsen vurderer fortsat, at den nuværende gebyrmodel, der blev indført i 2015, er mere rimelig end det tidligere flade gebyr, idet gebyrerne bedre modsvarer den faktiske administrationsbyrde. Administrationsbyrden øges med kravene, som øges med udledningen, dog ikke lineært.*

**Erhvervsflyvningens Sammenslutning (ES)** kan ikke acceptere, at gebyr­satserne for luftfartsoperatører stiger med 25%.

ES anfører, at der må være en mere konkret argumentation end blot ”forventet underskud i 2019” og at det ”tilstræbes at opnå økonomisk balance”, som nævnt i høringsbrevet.

*Energistyrelsen følger Finansministeriets budgetvejledning, pkt. 2.3.1., hvorefter der skal opnås fuld dækning for de omkostninger, der er forbundet med det pågældende gebyrbelagte område, således at der tilstræbes balance over en løbende 4-årig periode fra og med regnskabsåret. Mindst en gang årligt vurderes det, om gebyrsatsen skal justeres for at sikre balance. Gebyrsatserne har i de seneste 2 år været nedjusteret, men for meget, idet der forventes underskud på ordningen i 2019. For rette op på dette og sikre, at omkostninger og indtægter balancerer, har det været nødvendigt at opjustere gebyrsatserne.*

**Bryggeriforeningen** beklager, at Energistyrelsen foreslår at hæve gebyrerne med 25 %.

Det er imidlertid Bryggeriforeningens indtryk, at styrelsen er opmærksom og hjælpsom over for de virksomheder, der søger styrelsens assistance, og at de foreslåede gebyrforhøjelser afspejler de stigende omkostninger, der skyldes øgede administrative opgaver, der pålægges både styrelsen og de virksomheder, der omfattes af kvoteordningen.

Derfor må antallet og omfanget af administrative opgaver ved kvoteordningen begrænses.

*Energistyrelsen takker for de pæne ord. Det kan oplyses, at styrelsen arbejder på, ved videreudvikling og vedligeholdelse af EnergidataOnline (EDO), at lette både virksomhedernes og styrelsens administrative byrder i ordningen.*

**Drivkraft Danmark** kan støtte de foreslåede ændringer af bekendtgørelse om gebyr for ydelser efter lov om CO2-kvoter.

-/-

**Bilag 1**

Asfaltindustrien

Brancheforeningen Dansk Luftfart

Brancheforeningen for Biogas

Brancheforeningen for Decentral Kraftvarme

Bryggeriforeningen

Dansk Byggeri

Dansk Affaldsforening

Dansk Energi

Dansk Erhverv

Dansk Fjernvarme

Dansk Gartneri

Dansk Industri (DI)

Danske Energiforbrugere

Danske Regioner

Danske Tegl

De Frie Energiselskaber

Den Danske Akkrediteringsfond (DANAK)

Drivkraft Danmark

Energiforbrugeren

Energiforum Danmark

Erhvervsflyvningens Sammenslutning (ES-DAA)

Forbrugerrådet Tænk

Foreningen Biogasbranchen

Foreningen Danske Kraftvarmeværker

Foreningen for Slutbrugere af Energi

FSR - danske revisorer

Kommunernes Landsforening

Landbrug & Fødevarer

Marine Ingredients Denmark

Olie Gas Danmark

Offshoreenergy.dk

Plastindustrien

Synergi

Vedvarende Energi